**ΑΝΑΦΟΡΑ**

**ΠΡΟΣ ΤΟΝ ΥΠΟΥΡΓΟ ΟΙΚΟΝΟΜΙΚΩΝ**

**κ. Χρήστο Σταϊκούρα**

**Θέμα:** Δυσλειτουργίες από την μεταβολή χωρικής αρμοδιότητας της Δ.Ο.Υ Καστοριάς για τους ακριτικούς Δήμους της Π.Ε Καστοριάς

Αξιότιμε κύριε Υπουργέ,

Η πρόσφατη απόφαση της ΑΑΔΕ για ανακαθορισμό της χωρικής αρμοδιότητας των ΔΟΥ ανά τη χώρα επέφερε μεταβολές και στην Π.Ε. Καστοριάς, κατ’ επέκταση στη χωρική αρμοδιότητα της ΔΟΥ Καστοριάς , και συγκεκριμένα ως προς τους οικισμούς που χρησιμοποιούν τον Ταχυδρομικό Κώδικα 50007 και υπάγονταν μέχρι πρόσφατα στη ΔΟΥ Καστοριάς.

Με την προαναφερθείσα απόφαση, οι οικισμοί αυτοί μεταφέρονται πλέον στη ΔΟΥ Κοζάνης. Τα χωριά που επηρεάζονται είναι το Επταχώρι, η Χρυσή, το Πευκόφυτο και η Ζούζουλη που ανήκουν στη Δ.Ε. Αρρενών του Δήμου Νεστορίου Π.Ε. Καστοριάς.

Η μεταβολή αυτή αντί να εξυπηρετεί και να βοηθάει τους φορολογουμένους, προκαλεί περισσότερα προβλήματα. Αρχικά, η χιλιομετρική απόσταση των οικισμών αυτών από την Καστοριά είναι σαφέστατα μικρότερη από αυτή προς την Κοζάνη, με ότι αυτό συνεπάγεται σε αυξημένο χρόνο, αντίστοιχο κόστος και ταλαιπωρία για μετάβαση. Επιπλέον, υπάρχει τακτικότερη συγκοινωνία και με δημοτικά μέσα του Δήμου Νεστορίου προς την Καστοριά, από ότι προς την Κοζάνη, που εξυπηρετούν τους πολίτες.

Όλες οι διοικητικές - οικονομικές υποχρεώσεις και δοσοληψίες των κατοίκων των οικισμών αυτών αφορούν και πραγματοποιούνται στην Καστοριά. Συνεπώς η μεταφορά των φορολογικών τους εργασιών στην Κοζάνη επιφέρει σημαντική ανατροπή στις ζωές και την επιχειρηματική τους δραστηριότητα, με σαφώς αρνητικό πρόσημο.

Η φορολογική Διοίκηση οφείλει να διευκολύνει τους φορολογούμενους και να δίνει κίνητρα για την ανάπτυξη επιχειρηματικής δραστηριότητας και την παραμονή των φορολογούμενων σε οικισμούς στην επαρχία και δη στην ακριτική Ελλάδα. Ο ακριτικός Δήμος Νεστορίου, δίνει καθημερινό αγώνα να διευκολύνει τη ζωή των δημοτών προκειμένου να διατηρηθεί ο τοπικός πληθυσμός στην περιοχή.

Με δεδομένα όλα τα παραπάνω, οι κάτοικοι εκφράζουν τη διαφωνία και την έντονη διαμαρτυρία τους για την υπαγωγή των οικισμών της Δ.Ε. Αρρενών του Δήμου Νεστορίου, που χρησιμοποιούν τον Τ.Κ. 50007, από τη ΔΟΥ Καστοριάς στη ΔΟΥ Κοζάνης. Αυτή η αρνητική εξέλιξη προκαλεί τη δυσαρέσκεια και την αγανάκτηση τους.

Κύριε Υπουργέ,

Σας ζητώ, την ανάκληση της απόφασης στο μέρος που αφορά το Δήμο Νεστορίου και δη τους οικισμούς Δ.Ε. Αρρενών και τη διατήρηση όλων των οικισμών του Δήμου Νεστορίου, συνεπώς και αυτών που χρησιμοποιούν τον Τ.Κ. 50007 της Δ.Ε. Αρρενών, στην αρμοδιότητα της ΔΟΥ Καστοριάς.

Εναλλακτικά σας προτείνω τη μεταφορά και τη χρήση του Τ.Κ. 52051, ο οποίος χρησιμοποιείται στους οικισμούς της Δ.Ε. Νεστορίου, και από τους οικισμούς της Δ.Ε. Αρρενών, με σκοπό τη διατήρηση των φορολογουμένων και των χωριών αυτών στην αρμοδιότητα της ΔΟΥ Καστοριάς.

**Ο Βουλευτής**

**Ζήσης Τζηκαλάγιας**